Taon 2017 kan inorganisar kan Artletics Inc. an Paghilom Arts Camp and Festival na ginibo sa Union Theological Seminary sa Dasmariñas, Cavite. An art festival dinara sa Camarines Sur kan 2018 kun sain inapod ining Pagkarahay Arts Camp and Festival asin ginibo an pinakainot na tiripon sa Central Bicol State University of Agriculture sa Pili, Camarines Sur. An ikaduwang tiripon na ginibo sa Minalabac, Camarines Sur nagkaigwa nin temang "Pagkarahay: Isip, Lawas, Kalag (Healing: Mind, Body & Soul)" kun sain nakatuwang kan Kintab Artists Group an lokal na gobyerno. Ginibo sa tiripon an serye nin webinar sa paagi kan Zoom asin live streaming sa Facebook huli sa pandemya.